I Danmark er der søndag registreret 147 nye corona-smittetilfælde. En af dem er på Ålbæk Plejecenter, hvor en medarbejder er blevet testet positiv med coronavirus. Det betyder, at de syv beboere på plejecenter foreløbigt ikke må få besøg, før beboerne er blevet testet negativ for coronavirus. Alle beboere på plejecenteret bliver søndag testet, og igen tirsdag skal de testes for at se, om nogle af beboerne er blevet smittet med coronavirus, der søndag er skyld i 27 indlæggelser på landets hospitaler. Indtil beboerne kan fremvise en negativ coronatest, skal de forholde sig isolation. Det oplyser Frederikshavn Kommune i en pressemeddelelse. Lederen af plejecenteret er i kontakt med de pårørende ligesom Frederikshavn Kommune er i gang med at bremse eventuel smitte. - Vi sender både beboere og ansatte, som er nære kontakter til den smittede, i isolation. Samtidig får vi i dag (søndag, red.) testet alle beboerne og medarbejdere på plejecentret, så vi hurtigst muligt kan sikre os, at ingen er smittede. De skal så testes igen i næste uge for at sikre resultatet, og indtil der forelægger et negativt svar, er plejecentret altså lukket for besøgende, fortæller Rikke Albrektsen, der er Social- og Sundhedsdirektør i Frederikshavn Kommune. Smitteopsporing og testindsats på Ålbæk Plejecenter er koordineret i samarbejde med Regionens Hygiejneenhed og Styrelsen for Patientsikkerhed. Frederikshavn i rødt I fredags blev Frederikshavn Kommune en af landets såkaldte røde kommuner, som Sundhedsstyrelsen sætter særligt fokus på efter der på en uge var konstateret 13 nye smittetilfælde i kommunen. Fredag eftermiddag blev krisestaben i Frederikshavn Kommune aktiveret på grund af kommunens høje smittetryk. Derfor opfordrer Rikke Albrektsen også alle borgere i kommunen til at være ekstra påpasselige. - Det er lige nu, at vi kan gøre en forskel, hvis vi alle overholder rådende fra Sundhedsstyrelsen. Ellers vil vi se smitten brede sig i Frederikshavn Kommune, hvilket vil have store konsekvenser, siger Rikke Albrektsen. Fredag kom det også frem, at der vil være et mobilt testhold i Frederikshavn i den kommende tid.

Opsummering:
En medarbejder på Ålbæk Plejecenter er blevet testet positiv for coronavirus. De nødvendige forholdsregler bliver nu taget.